เฮ่อ กั๋วเฉียง

เฮ่อ กั๋วเฉียง (เกิด 1 ตุลาคม ค.ศ. 1943) เป็นผู้นำอาวุโสเกษียณอายุของพรรคคอมมิวนิสต์จีน (CCP) ระหว่าง ค.ศ. 2007 ถึง 2012 เฮ่อเป็นสมาชิกคณะกรรมาธิการสามัญประจำกรมการเมือง (PSC) องค์กรตัดสินใจที่ทรงอำนาจที่สุดของจีน และเป็นเลขาธิการคณะกรรมการสอบวินัยส่วนกลาง หน่วยงานต่อต้านการทุจริตของพรรค ก่อนหน้านี้ในอาชีพการงานของเขา เฮ่อเคยดำรงตำแหน่งหัวหน้ากรมองค์การพรรคคอมมิวนิสต์จีน ผู้ว่าการมณฑลฝูเจี้ยน และเลขาธิการพรรคประจำนครฉงชิ่ง
ประวัติ.
เฮ่อ กั๋วเฉียงเกิดในอำเภอเซียงเซียง (ปัจจุบันคือเซียงเซียง) หูหนาน เมื่อ 1 ตุลาคม ค.ศ. 1943 เขาเข้าร่วมพรรคคอมมิวนิสต์จีนในเดือนมกราคม ค.ศ. 1966 และเริ่มทำงานในเดือนกันยายนปีนั้น เขาสำเร็จการศึกษาจากภาควิชาเคมีอนินทรีย์ที่สถาบันวิศวกรรมเคมีปักกิ่ง โดยเรียนเอกวิชาอนินทรีย์ ด้วยวุฒิการศึกษาระดับมหาวิทยาลัย เขามีตำแหน่งเป็นวิศวกรอาวุโส เขาได้รับมอบหมายงานครั้งแรกในฐานะช่างเทคนิคที่แผนกสังเคราะห์ของโรงงานปุ๋ยเคมีลู่หนานในชานตง ตลอดเวลาสิบเอ็ดปีที่นั่นเขาเลื่อนตำแหน่งขึ้นเป็นเลขาธิการสาขาพรรค (หัวหน้าโรงงานโดยพฤตินัย) ในที่สุด
ในที่สุดเฮ่อก็กลายเป็นเจ้าหน้าที่ในกรมอุตสาหกรรมเคมีของรัฐบาลมณฑลชานตง หลังจากนั้น เขาก็เริ่มรับตำแหน่งบริหารที่อาวุโสขึ้นเรื่อย ๆ โดยไต่เต้าขึ้นมาเป็นเลขาธิการคณะกรรมาธิการพรรคประจำนครจี่หนาน เมืองหลวงของชานตงใน ค.ศ. 1987 และเป็นสมาชิกคณะกรรมาธิการสามัญพรรคประจำมณฑลชานตง ใน ค.ศ. 1991 เขากลายเป็นรัฐมนตรีช่วยว่าการกระทรวงอุตสาหกรรมเคมี
ในเดือนตุลาคม ค.ศ. 1996 เขาถูกย้ายไปฝูเจี้ยนเพื่อดำรงตำแหน่งรองผู้ว่าการ จากนั้นเป็นรักษาการผู้ว่าการ เขาเข้ารับตำแหน่งผู้ว่าการมณฑลฝูเจี้ยน ระหว่าง ค.ศ. 1997 ถึง 199 ในเดือนมิถุนายน ค.ศ. 1999 เขาได้รับแต่งตั้งเป็นเลขาธิการพรรคประจำนครฉงชิ่ง ถือเป็นบุคคลที่สองที่เข้ารับตำแหน่งนี้หลังเมืองได้รับสถานะเทศบาลนครขึ้นตรงต่อส่วนกลาง เขายังคงอยู่ในฉงชิ่งจนถึง ค.ศ. 2002 เขามีชื่อเสียงในระดับชาติในปีนั้น โดยได้เป็นหัวหน้ากรมองค์การพรรคคอมมิวนิสต์จีน ซึ่งดูแลบุคลากรของพรรค
เฮ่อได้รับแต่งตั้งเป็นกรรมาธิการสามัญประจำกรมการเมืองในการประชุมสภาพรรคครั้งที่ 17 ในเดือนพฤศจิกายน ค.ศ. 2007 โดยรับตำแหน่งเป็นหัวหน้าคณะกรรมการสอบวินัยส่วนกลาง ซึ่งมีหน้าที่รับผิดชอบการปราบปรามการทุจริตในหมู่เจ้าหน้าที่พรรค แทนที่อู๋ กวนเจิ้ง เขายังได้รับคำสั่งจากเลขาธิการใหญ่หู จิ่นเทาให้ลงพื้นที่ประสบภัยแผ่นดินไหวหลังเหตุแผ่นดินไหวในมณฑลเสฉวน ค.ศ. 2008
เฮ่อได้รับการกล่าวขานว่าเป็นพลัง 'สายกลาง' ในคณะกรรมาธิการสามัญประจำกรมการเมือง โดยไม่มีความภักดีชัดเจนต่อฝ่ายหรือผู้อุปถัมภ์ใดเป็นพิเศษ
เฮ่อเกษียณจากการเมืองหลังจากการประชุมสภาพรรคครั้งที่ 18 ในเดือนพฤศจิกายน ค.ศ. 2012
ครอบครัว.
เฮ่อ จิ่นเทา (เกิด 7 มิถุนายน ค.ศ. 1971) บุตรคนโตของเฮ่อ กั๋วเฉียง เป็นอดีตทหารที่ภายหลังผันตัวมาทำธุรกิจ เขาก่อตั้งบริษัทลงทุนเอกชนชื่อ Nepoch Capital เขาเคยร่วมงานกับมอร์แกน สแตนลีย์และไชนารีซอร์เซส (China Resources) ในโครงการลงทุนต่าง ๆ สื่อหลายแห่งเชื่อมโยงเขากับคดีทุจริตที่เกี่ยวข้องกับซ่ง หลิน อดีตประธานเจ้าหน้าที่บริหารของไชนารีซอร์เซส เฮ่อ จิ่นเหลย์  บุตรคนที่สองของเฮ่อ กั๋วเฉียง เคยเป็นรองประธานที่ฝ่ายการลงทุนของธนาคารเพื่อการพัฒนาจีน (China Development Bank) หรือซีดีบีแคปิตอล (CDB Capital) บริษัทของรัฐที่ลงทุนอย่างหนักในการเสนอขายหุ้น IPO ของอาลีบาบาใน ค.ศ. 2014 กล่าวกันว่าภรรยาและบุตรของบุตรชายทั้งสองของเฮ่อ กั๋วเฉียงอาศัยอยู่ในบริเวณอ่าวซานฟรานซิสโกของสหรัฐ
ในเดือนพฤษภาคม ค.ศ. 2014 เว็บไซต์ภาษาจีน "Duowei" ซึ่งมีฐานอยู่ในสหรัฐรายงานว่าหวัง ฉีชาน ผู้สืบทอดตำแหน่งเลขาธิการคณะกรรมการสอบวินัยส่วนกลางต่อจากเฮ่อ กั๋วเฉียงจัดการประชุมกับเขาเพื่อหารือเกี่ยวกับการสอบสวนกิจกรรมทางธุรกิจของบุตรของเขาที่กำลังดำเนินอยู่ โดยเฉพาะเฮ่อ จิ่นเทา บทความเดียวกันนี้ระบุว่าความเป็นไปได้ที่เฮ่อ กั๋วเฉียง จะมีส่วนเกี่ยวข้องกับการทุจริตเป็นการส่วนตัวนั้นต่ำ และเฮ่อ กั๋วเฉียงได้กระตุ้นให้บุตรของเขาร่วมมือกับการสอบสวน